Onderwyser van Virginia voor huis doodgeskiet | Netwerk24
Deur Alet van der Walt 08 November 2019 10:20
Brig. Motantsi Makhele, provinsiale polisiewoordvoerder, sê Thabiso Moeketsi het omstreeks 18:00 by sy huis aangekom.
Hy het sy voertuig voor sy hek geparkeer en wou die hek oopmaak toe twee onbekende mans op hom losgebrand het.
Die moordtoneel in Virginia waar ’n onderwyser Donderdag doodgeskiet is toe hy die hek by sy erf wou oopmaak.
Moeketsi het na sy bure probeer vlug, maar is verskeie kere in die rug geskiet en het twee huise verder inmekaar gesak.
Makhele sê die bure het die polisie gebel wat Moeketsi dood aangetref het.
Vyf patroondoppies, Moeketsi se huis- en motorsleutels en sy twee selfone is op die moordtoneel gevind.
Makhele sê Moeketsi was al in sy 60’s en was ’n onderwyser by die Mamello Secondary School in Meloding, Virginia.
Makhele sê die polisie beskou die moord as raaiselagtig en is op soek na die twee verdagtes.
Thabiso Moeketsi is hier in Merriespruit, Virginia, doodgeskiet.
Meer oor: Vrystaat | Virginia | Onderwyser | Moord | Vermoor